《赠韩拙堂》
宋代·袁甫

世所谓佞，请为翁说。
佞于利口，佞辞河决。
何如吉人，其言呐呐。
佞于附势，炙手可热。
何如节士，刚肠若铁。
佞于营生，百计渔夺。
何如儒家，冷淡生活。
拙反为佞，佞乃大拙。
蓦然猛省，比论示彻。
本无佞拙，奚较优劣。
大道融融，旷兮太空。
恶不待攻，善与人同。
客访拙翁，携酒相从。
客去西东，翁数飞鸿。
春日烘烘，适兴携筇。
兴呼童年，燕坐堂中。
一门雍雍，兰玉玲珑。
客贺拙翁，笑倚长松。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。